**Predkladacia správa**

Prijatím nového zákona č. 55/2017 Z. z. o štátnej službe a o zmene a doplnení niektorých zákonov (ďalej len „zákon o štátnej službe“) sa nahradí doterajšia právna úprava štátnozamestnaneckých vzťahov ustanovená zákonom č. 400/2009 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon č. 400/2009 Z. z.“).

Dňom 1. júna 2017, ktorým ma nadobudnúť zákon o štátnej službe účinnosť, dôjde k zrušeniu zákona č. 400/2009 Z. z., a tiež k zrušeniu právnych predpisov vydaných na základe splnomocňovacích ustanovení tohto zákona. V tejto súvislosti bude  zrušené aj nariadenie vlády Slovenskej republiky č. 411/2009 Z. z., ktorým sa ustanovujú štátnozamestnanecké miesta, na ktorých môže štátnu službu vykonávať len občan Slovenskej republiky vydané na základe § 3 ods. 3 zákona č. 400/2009 Z. z.

Návrh nariadenia vlády Slovenskej republiky, ktorým sa ustanovujú štátnozamestnanecké miesta, na ktorých môže štátnu službu vykonávať len štátny občan Slovenskej republiky (ďalej len „návrh nariadenia vlády“),  sa predkladá v súlade s § 3 ods. 2 zákona o štátnej službe.

Účelom navrhovanej právnej úpravy je ustanoviť odbory štátnej služby, služobné úrady a štátnozamestnanecké miesta, na ktorých bude môcť vykonávať štátnu službu len štátny občan Slovenskej republiky.

Návrh nariadenia vlády nebude mať vplyvy na rozpočet verejnej správy, podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, a ani vplyvy na služby verejnej správy pre občana.

Predložený návrh nariadenia vlády nie je potrebné predkladať na vnútrokomunitárne pripomienkovanie.

Návrh nariadenia vlády bol predmetom medzirezortného pripomienkového konania, ktorého výsledky sú uvedené vo vyhodnotení medzirezortného pripomienkového konania.

Návrh nariadenia vlády sa predkladá bez rozporov.